CELEX: 32020R0351
Language: hu
Date: 2020-02-28 00:00:00
Title: A Bizottság (EU) 2020/351 Rendelete (2020. február 28.) az 1333/2008/EK európai parlamenti és tanácsi rendelet II. mellékletének a citromsav (E 330) kakaó- és csokoládétermékekben való használata tekintetében történő módosításáról (EGT-vonatkozású szöveg)

4.3.2020   
               
               
                  HU
               
               
                  Az Európai Unió Hivatalos Lapja
               
               
                  L 65/1
               
            
         A BIZOTTSÁG (EU) 2020/351 RENDELETE
         (2020. február 28.)
         az 1333/2008/EK európai parlamenti és tanácsi rendelet II. mellékletének a citromsav (E 330) kakaó- és csokoládétermékekben való használata tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,
         mivel:
         
                     (1)
                  
                  
                     Az 1333/2008/EK rendelet II. melléklete megállapítja az élelmiszerekben használható élelmiszer-adalékanyagok uniós jegyzékét és ezen anyagok felhasználási feltételeit.
                  
               
                     (2)
                  
                  
                     A szóban forgó jegyzék naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárás révén, a Bizottság kezdeményezésére vagy kérelemre történhet.
                  
               
                     (3)
                  
                  
                     Az 1333/2008/EK rendelet II. melléklete alapján a citromsav (E 330) a 05.1. élelmiszer-kategóriába („A 2000/36/EK irányelv hatálya alá tartozó kakaó- és csokoládétermékek”) tartozó engedélyezett élelmiszer-adalékanyag, amelyre az 5 000 mg/kg felső határérték vonatkozik.
                  
               
                     (4)
                  
                  
                     2018. március 6-án a 05.1. élelmiszer-kategóriába („A 2000/36/EK irányelv hatálya alá tartozó kakaó- és csokoládétermékek”) tartozó citromsav (E 330) felhasználási feltételeinek módosítására, azaz a tejcsokoládé esetében az anyagra vonatkozó felső határérték 10 000 mg/kg-ra történő növelésére irányuló kérelmet nyújtottak be. A kérelmet a Bizottság ezután az 1331/2008/EK rendelet 4. cikkének megfelelően hozzáférhetővé tette a tagállamok számára.
                  
               
                     (5)
                  
                  
                     Nagy mennyiségű polifenolt tartalmazó kakaómasszában stabilizátorként használva a citromsav (E 330) csökkenti a pH-értéket, és reakcióba lép a polifenolok egy részével, ezáltal pedig élénkebbé és jellegzetes, rózsaszín árnyalatúvá teszi a kakaómassza színét, továbbá a bogyós gyümölcsökére emlékeztető, savanyú ízt ad annak. A végtermék, azaz a csokoládé megőrzi mind a rózsaszín árnyalatot, mind a bogyós gyümölcsökére emlékeztető, savanyú ízt. A kérelem alapján a jelenleg engedélyezett 5 000 mg/kg-os felső határérték nem elegendő a kívánt rózsaszín árnyalat és a bogyós gyümölcsökére emlékeztető, savanyú íz eléréséhez, azokhoz ugyanis az 10 000 mg/kg felső határérték alkalmazása szükséges. Ami a citromsav (E 330) és a polifenolok közötti reakciót illeti, a citromsav (E 330) kakaómasszához viszonyított arányának állandónak kell lennie, vagyis a citromsav (E 330) nagyobb mennyiségben történő felhasználása a végtermék teljes kakaószárazanyag-tartalmának növekedésével jár. Ez a végtermék így megfelelne a tejcsokoládé 2000/36/EK európai parlamenti és tanácsi irányelv (3) I. mellékletében meghatározott fogalmának.
                  
               
                     (6)
                  
                  
                     Az 1331/2008/EK rendelet 3. cikke (2) bekezdésének alapján a Bizottságnak ki kell kérnie az Európai Élelmiszerbiztonsági Hatóság véleményét az élelmiszer-adalékanyagok 1333/2008/EK rendelet II. mellékletében szereplő uniós jegyzékének naprakésszé tétele érdekében, kivéve, ha a szóban forgó naprakésszé tétel valószínűsíthetően nem gyakorol hatást az emberi egészségre.
                  
               
                     (7)
                  
                  
                     Az élelmiszerügyi tudományos bizottság 1990-ben értékelte a citromsav (E 330) biztonságosságát, aminek alapján az anyag megengedhető napi bevitele „nincs meghatározva” (4). A „nincs meghatározva” kifejezést abban az esetben használják, ha a rendelkezésre álló toxikológiai, biokémiai és klinikai adatok alapján az anyag teljes napi bevitele – amely az anyag természetes előfordulásából, valamint az élelmiszerekben a kívánt technológiai hatás eléréséhez szükséges mennyiségben történő jelenlegi felhasználásából vagy felhasználásaiból adódik – nem jelent veszélyt az egészségre.
                  
               
                     (8)
                  
                  
                     A citromsavat (E 330) az 1333/2008/EK rendelet II. mellékletének megfelelően számos élelmiszer esetében engedélyezték élelmiszer-adalékanyagként. Nem várható, hogy a tejcsokoládé esetében a felső határérték 10 000 mg/kg-ra való növelése jelentős hatással legyen a teljes expozícióra.
                  
               
                     (9)
                  
                  
                     mivel a citromsav (E 330) tejcsokoládéban 10 000 mg/kg-os felső határérték mellett történő felhasználásának engedélyezéséhez az említett uniós jegyzék olyan naprakésszé tétele szükséges, amely valószínűsíthetően nem gyakorol hatást az emberi egészségre, nem szükséges kikérni a Hatóság véleményét.
                  
               
                     (10)
                  
                  
                     Ezért helyénvaló engedélyezni a citromsav (E 330) 10 000 mg/kg-os felső határérték mellett történő felhasználását a tejcsokoládé esetében.
                  
               
                     (11)
                  
                  
                     Az 1333/2008/EK rendelet II. mellékletét ezért ennek megfelelően módosítani kell.
                  
               
                     (12)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az 1333/2008/EK rendelet II. melléklete e rendelet mellékletének megfelelően módosul.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. február 28-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 354., 2008.12.31., 16. o.
         
         
            (2)  Az Európai Parlament és a Tanács 1331/2008/EK rendelete (2008. december 16.) az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.).
         
            (3)  Az Európai Parlament és a Tanács 2000/36/EK irányelve (2000. június 23.) az emberi fogyasztásra szánt kakaó- és csokoládétermékekről (HL L 197., 2000.8.3., 19. o.).
         
            (4)  Az élelmiszerügyi tudományos bizottság jelentései, 25. sorozat, 1991, 13. o. (https://ec.europa.eu/food/sites/food/files/safety/docs/sci-com_scf_reports_25.pdf).
      
      
         
            MELLÉKLET
            Az 1333/2008/EK rendelet II. mellékletének E. részében a 05.1. élelmiszer-kategória („A 2000/36/EK irányelv hatálya alá tartozó kakaó- és csokoládétermékek”) az E 330-ra vonatkozó bejegyzés után az alábbi bejegyzéssel egészül ki:
            
               
                            
                        
                        
                           „E 330
                        
                        
                           Citromsav
                        
                        
                           10 000 
                        
                        
                            
                        
                        
                           kizárólag: tejcsokoládé”